b'\n_START_ARTICLE_\nKova\xc4\x8dko zavarivanje\n_START_PARAGRAPH_\nKova\xc4\x8dko zavarivanje je najstarija vrsta zavarivanja metala, kada se krajevi dva dijela koje \xc5\xbeelimo zavariti (spojiti) zagriju u kova\xc4\x8dkoj vatri do bijelog usijanja i ako je potrebno pospu odre\xc4\x91enim prahom (pijeskom) za \xe2\x80\x9c\xc4\x8di\xc5\xa1\xc4\x87enje". \xc4\x8ceki\xc4\x87anjem spoja istiskuju se s dodirnih povr\xc5\xa1ina rastaljeni oksidi ili troska, te se su\xc4\x8deljavaju \xc4\x8diste metalne povr\xc5\xa1ine kada po\xc4\x8dinju djelovati me\xc4\x91uatomske sile dvaju dijelova i dolazi do \xc4\x8dvrstog zavarenog spoja. _NEWLINE_Najbolji ma\xc4\x8devi iz \xc4\x8delika u srednjem vijeku bili su ra\xc4\x91eni iz niskouglji\xc4\x8dnog \xc4\x8delika, a na njihove rubove su kova\xc4\x8dki zavarivane (udarcima \xc4\x8deki\xc4\x87a u toplom stanju) o\xc5\xa1trice (trake) od visokouglji\xc4\x8dnog \xc4\x8delika (1,0 \xe2\x80\x93 2,1% C), koje su uz odre\xc4\x91enu toplinsku obradu davale tvrde, \xc4\x8dvrste i o\xc5\xa1tre bridove. Ma\xc4\x8devi, vrhovi strijela i koplja, bode\xc5\xbei i drugo oru\xc5\xbeje kod kojih su primjenjivali kova\xc4\x8dko zavarivanje bili su poznati u Gr\xc4\x8dkoj, Frana\xc4\x8dkoj dr\xc5\xbeavi, Kini, Japanu, Indoneziji, te u Siriji. Poznata je tehnika spajanja traka iz razli\xc4\x8ditih vrsta \xc5\xbeeljeznih materijala kovanjem kao "damasciranje" (od Damask - Sirija), a u cilju postizanja posebnih dobrih svojstava za ma\xc4\x8deve i pu\xc5\xa1ke. I za dana\xc5\xa1nji stadij razvoja tehnike ova tehnologija izrade dijelova iz kompozitnih materijala kova\xc4\x8dkim zavarivanjem je interesantna. _NEWLINE_Prvi zapisi (Herodot) o kova\xc4\x8dkom zavarivanju \xc5\xbeeljeza u staroj Gr\xc4\x8dkoj govore da je zavarivanje kori\xc5\xa1teno u 6. stolje\xc4\x87u pr. Kr., za izradu postolja posuda. Zavarivanje se razvijalo kao sastavni dio vje\xc5\xa1tina kova\xc4\x8da, zlatara i ljeva\xc4\x8da pri izradi oru\xc4\x91a za rad, oru\xc5\xbeja, posuda, nakita i gra\xc4\x91evina (ograde, vrata, mostovi, okovi, re\xc5\xa1etke na prozorima).'